Patrick Modiano
Patrick Modiano er en fransk romanforfatter, som i 2014 modtog Nobelprisen i litteratur. Han debuterede med La Place de l'Étoile (1968) og slog sit navn fast med de følgende romaner, hvor han søger tilbage til besættelsestidens Paris, bl.a. La Ronde de nuit (1969) og Les Boulevards de ceinture (1972, på dansk: Forstædernes boulevarder, 1972). Modianos romaner vender op og ned på den fortalte tid og den alvidende fortællers rolle og søger altid tilbage tik en tabt fortid med erindringens usikkerhed.
Denne søgen, som konstant er præget af forvirring og uro, fortsætter med nye synsvinkler i de følgende romaner, bl.a. Rue des boutiques obscures (Goncourt-prisen 1978, på dansk: De dunkle butikkers gade, 2015) og Une jeunesse (1981), som opridser et ungt pars fortid i Paris med den topografiske præcision, der er typisk for alle Modianos bøger. Hovedværket Dora Bruder (1997, udgivet på dansk i 2015) bruger igen den historiske tilgang til stoffet: Fortælleren bringer sig på sporet af en forsvunden person, der fører ham tilbage tilbage til besættelsestidens jødeforfølgelser. I andre romaner inddrager opklaringen af en forsvunden fortid fortælleren selv med en uimodståelig kraft som i Un Pedigree (2005, på dansk: En stamtavle, 2017), mens Encre sympathique (2019, på dansk: Usynligt blæk, 2020) ad skumle irgange leder ham tilbage til hans egen fortid.
Fiktionen er overalt hos Modiano en udforskning af erindringen. Intet tager sig opfundet ud, men afdækkes detektivisk i en tør, lakonisk stil, og værkerne fremstår som en lang udfyldning af huller i fortiden. Det er, som om tiden er borte, og årstider og år blandes sammen, som han skriver i Pour que tu ne te perdes pas dans le quartier (2014, på dansk: Så du ikke farer vild i kvarteret, 2017). Modiano har selv forestillet sig, at man kunne udgive hans bøger som en ubrudt suite af tekster om dette. En sådan samling ville fremstå som en vældig freske af en nær, fransk fortid, som Modiano også har været med til at male i filmen Lacombe Lucien (1974) sammen med Louis Malle, og som bl.a. Irène Némirovsky har skildret andre dele af i Suite française (2004, på dansk: Storm i juni, 2005).